khistorydata/jeongjo-sjw-relations huggingface dataset:
정조 21년 · 목
備局啓言卽見江華留守申光履狀啓則非啓非疏有乖事體所當重勘而此是近來謬例有非此守臣之創開該守臣姑先從重推考俾知啓體與疏體各自逈異無敢復踵謬例原狀啓旣不踏啓字而下本司自本司還下送雖以該房承旨言之所當措辭入啓而悤急之際未免不察請亦從重推考敎以此狀啓何狀啓乎不踏啓字而下備局必是政院之混下狀啓還入其承宣査覈論勘
정조 21년 · 강
命嶺南軍布分等代錢身貢布純錢代捧
정조 21년 · 목
備局啓言卽見慶尙監司李亨元狀啓則備陳綿農失稔之狀仍就列邑參互分等稍實二十四邑之次二十五邑尤甚十八邑更分三等之面里尤甚邑尤甚面里兵曹禁御營軍布各衙門身貢布竝純錢尤甚邑之次面里之次邑尤甚面里兵曹禁御營軍布木邊中五分一則本木四則代錢各衙門身貢布竝純錢尤甚邑稍實面里之次邑之次面里稍實邑尤甚面里兵曹禁御營軍布木邊中四分一則本木三則代錢各衙門身貢布竝純錢稍實邑稍實面里之次面里之次邑稍實面里兵曹禁御營軍布木邊中錢木參半各衙門身貢布竝純錢至於訓局砲保事體與他自別不敢輕易議到而本木準捧實無其路竝請令廟堂稟處云本道綿歉參以傳聞則狀辭論列恐不爲過其所分等亦頗詳該請竝依狀請施行至於訓局砲保旣云本色準捧實無其路則亦難全然置之尤甚邑尤甚面里純錢之次面里之次邑尤甚面里折半代錢尤甚邑稍實面里之次邑之次面里稍實邑尤甚面里三分一代錢稍實邑稍實面里之次面里之次邑稍實面里四分一代錢之意分付爲宜而錢木分數之時苟非守宰實心對揚使小民瞭然於各其所納之錢爲幾木爲幾則合名作疋之際每致疑眩請以此意措辭嚴飭以爲民蒙實惠吏鄕輩無敢容手允之
정조 21년 · 강
命瑞蔥臺頒賞明日爲之
정조 21년 · 목
敎曰頒賞明日待令侍衛以入直磨鍊雲寶劍置之殿座處所以試射處所爲之
정조 21년 · 강
監試初試一二所進榜目
정조 21년 · 목
一所詩柳興慶賦曹錫倫義李九會疑心金在淵居魁二所詩南秉寬賦李東輔義李勉求疑心南濟遠居魁
정조 21년 · 강
勘放金吾時囚洪秉周等
정조 21년 · 목
義禁府以時囚洪秉周功減一等杖七十收贖奪告身二等成肯柱沈鑏功議各減一等杖八十收贖奪告身三等沈成永功減一等杖九十收贖奪告身四等白東運杖一百收贖告身盡行追奪竝放送啓
정조 21년 · 강
京畿監司李在學以富平改量倅指名馳啓
정조 21년 · 목
該監司狀啓以爲年前富平改量倅令道臣指名狀聞事命下矣卽接該府使尹光碩牒呈內本府改量在於辛亥其時擧行之府使卽鄭東協而今已作故云本府改量不出屢年有此民人呼冤之擧則其時擧行之無實可以推知當該府使所當請勘今已作故不得擧論民情旣如此則先從陳荒處從實釐正俾無陳起相混白地濫徵之弊實爲目下急務故以此意發關嚴飭於時府使處矣
정조 21년 · 목
諭善尹得孚入見如儀內閣提學沈煥之隨入講說見講學廳日記
정조 21년 · 강
遞承旨李集斗以韓晚裕代之前望也
정조 21년 · 강
御春塘臺頒瑞蔥臺賞格
정조 21년 · 목
具戎服乘馬出萬八門由靑陽門至春塘臺下馬陞座宗宰小布入格前承旨李勉兢三中內下筒箇一部前承旨李益運金履翼兵曹佐郞鄭文始二中各弓箭一部安昌君燝直提學李晚秀工曹判書金文淳一中各上弦弓一張○武臣柳葉箭入格備邊郞柳豊逵貫一中邊二中陞敍都總都事李秉德邊二中上弦弓一張禁軍別將柳孝源監察柳相穆邊一中各箭竹一百箇○兵曹柳葉箭入格堂上軍官嘉義金師伋貫一中邊一中弓箭一部折衝金兌瑞敎鍊官閑良廉景應邊一中各箭竹一百箇禁軍二番出身李廷福邊三中兒馬帖一隻閑良林德佑等二人貫一中邊一中直赴會試出身李興得等十一人邊二中各上弦弓一張閑良崔昌新等五人貫一中出身金禧鎭等三十二人邊一中各箭竹一百箇駕後禁軍閑良韓宗祿邊四中直赴殿試出身片聖元貫一中邊二中邊將除授出身鄭元燮邊三中兒馬帖一隻閑良孫錫謨邊三中直赴會試出身柳漢傑貫一中邊一中弓箭一部閑良車興彬貫一中邊一中直赴會試出身朴秀文邊二中上弦弓一張閑良劉德顯貫一中折衝徐光赫等十二人邊一中各箭竹一百箇蛟龍旗步下奉持閑良趙泰世貫二中邊一中直赴殿試馬上奉持直赴姜弼聖邊帖一隻金泰福貫一中邊一中弓箭一部敎鍊官嘉善王道源別武士閑良趙擇柱武士折衝宋應昌等二人邊二中各上弦弓一張別武士閑良吳萬武士閑良嚴麟澤矢人折衝李壽耼貫一中知彀官嘉義金鰲福等二人敎鍊官出身李衍九等四人別武士嘉義朴載遠等九人武士折衝車繼宗等五人邊一中各箭竹一百箇壯勇衛崇政李永植等四人邊三中各兒馬帖一隻崇祿李春馨等四人貫一中邊一中各弓箭一部資憲金宗儉等十九人邊二中各上弦弓一張出身崔宗佑貫一中崇祿陸重秀等二十五人邊一中各箭竹一百箇左哨善騎隊兼司僕李桂福貫二中邊二中直赴殿試出身金鼎三邊三中兒馬帖一隻折衝任光德貫一中邊一中弓箭一部兼司僕崔秀宅等四名貫一中邊一中竝直赴會試折衝鄭德基等十名邊二中各上弦弓一張出身崔泰鎭等四名貫一中鄭宗順等三十二名邊一中各箭竹一百箇右哨善騎隊折衝梁世爀邊四中熟馬帖一隻出身吳興謙邊三中兒馬帖一隻兼司僕李尙浩等二名邊三中朴尙厚等七名貫一中邊一中竝三中兒馬帖一隻折衝韓聖臣等二人步下奉持閑良金聖裕等三人邊二中各上弦弓一張日傘事知出身黃仁國等二人馬上奉持出身鄭再秀等三人步下奉持閑良蔡德柱等七人邊一中各箭竹一百箇鳥銃入格近仗軍士李志興邊二中木一疋布一疋陽繖扇差備鄭聖得貫一中近仗軍士金春成等四名玉轎陪金還得等十二名陽繖扇差備朴允得等二名燈籠軍趙世輝等三名日傘奉持驛卒李日大內吹螺赤李興得等三名邊一中各木一疋龍虎營卜馬軍崔尙崙邊三中木一疋布二疋牢子李泰光等二名邊二中木一疋布一疋巡令手兼司僕朴晚春等四名貫一中牢子兼司僕金甲得等二十三名邊一中各木一疋○壯勇營柳葉箭入格把總前兵使鄭學畊前哨官前宣傳官李景德貫一中邊一中各弓箭一部前把總前兵使李格前水使吳載重哨官訓鍊判官李魯昌前副正李成德前宣傳官李栻前虞候張志近額外壯勇衝宣傳官李彬邊一中各箭竹一百箇敎鍊官折衝金宗燁貫一中邊三中邊將除授別武士出身朴載文等二人邊三中各兒馬直赴會試出身金鼎潤等七名邊二中各上弦弓一張出身金光郁等四名貫一中折衝姜斗三等二十五名邊一中各箭竹一百箇中司前哨軍良人張壽明貫二中木二疋良人金喜得等二名貫一中邊一中兼司僕河再澄等六名邊二中各木一疋布一疋金德輝等六名貫一中金萬大等二十三名邊一中各木一疋中司中哨軍良人閔號光貫一中邊一中兼司僕朴福臣等六名邊二中各木一疋布一疋姜遇成等二名貫一中韓信國等二十一名邊一中各木一疋中司後哨軍兼司僕朴乃謙等三名貫一中邊一中梁興柱等四名邊二中各木一疋布一疋林義彩等六名貫一中金興麗等二十七名邊一中各木一疋鳥銃入格大將所標下軍良人千好尙貫一中邊二中木二疋布一疋兼司僕鄭益成等六名貫一中邊一中都提調陪旗手良人李重蕃等十名邊二中各木一疋布一疋大將所標下軍兼司僕李龍得等十名貫一中都提調陪旗手兼司僕尹東祐等七十二名邊一中各木一疋帳幕軍兼司僕金德仁貫二中邊一中直赴殿試牙兵兼司僕李大福貫一中邊二中木二疋布一疋大旗手兼司僕姜興大等二名邊三中各木一疋布二疋牢子良人金成燁等四名貫二中各木二疋吹鼓手良人邊大珍等十名貫一中邊一中牢子良人朴福祥等十二名邊二中各木一疋布一疋巡令手兼司僕朴道翔等九名貫一中牢子良人全千福等七十二名邊一中各木一疋○武藝廳柳葉箭入格朴泰輝等二名邊三中竝直赴會試全光鍊貫二中金大行貫一中邊一中各弓箭一部黃仁喆等十一名邊三中各上弦弓一張朴景郁貫一中金順大等十三名邊一中各木一疋鳥銃入格李千根等五名貫一中邊一中金好孫等五名邊二中各木一疋布一疋李壽得貫一中梁虎深等十一名邊一中各木一疋○訓鍊都監柳葉箭入格哨官前縣監禹拓夏邊二中上弦弓一張把總前虞候李國培哨官出身成永喆等二人敎鍊官折衝崔成崙等二人邊一中各箭竹一百箇參陣馬兵出身洪聖泳邊四中熟馬帖一隻良人李震茂貫一中邊一中直赴會試出身曹潤玉等十一名邊二中各上弦弓一張出身金萬春等三名貫一中具澤珹等三十一名邊一中各箭竹一百箇塘馬馬兵良人李得行貫二中池景隣貫一中邊一中竝直赴會試金哲根等三名邊二中各上弦弓一張鄭昌國貫一中鄭景得等十二名邊一中各箭竹一百箇鳥銃入格挾輦軍兼司僕張德龍等七名邊二中各木一疋布一疋陰壽奉等三名貫一中朱啓巖回等三十三名邊一中各木一疋衛內軍良人盧義得等三名貫一中邊一中兼司僕姜就文邊二中各木一疋布一疋良人河圖瑞貫一中兼司僕金殷得等十七名邊一中各木一疋步軍良人朴成大邊三中木一疋布二疋兼司僕車時佐等三名貫一中邊一中洪貴得等十二名邊二中各木一疋布一疋良人金仁喆等十三名貫一中白仁基等七十九名邊一中各木一疋帳幕軍兼司僕韓漢貴貫一中邊一中鄭秀逸等二名邊二中各本一疋布一疋良人朴大吉等四名邊一中各木一疋○禁衛營鳥銃入格敎師閑良李光緯等三名邊二中各木一疋布一疋牢子兼司僕魯允仲等十一名邊一中各木一疋○御營廳柳葉箭入格哨官鄭弘哲邊二中上弦弓一張高應濂邊一中箭竹一百箇別武士出身朴厚根貫一中邊一中弓葥一部招搖旗次知敎練官嘉善任慶柔邊二中上弦弓一張敎鍊官司果李漢斗邊一中箭竹一百箇別武士折衝李光福等二人邊一中各箭竹一百䓢駕前別抄出身魯興國邊五中熟馬帖一隻折衝張鳳振邊三中兒馬帖一隻閑良魚在羽邊三中直赴會試折衝張錫孝貫一中邊一中弓箭一部閑良張壽亮等三人貫一中邊一中竝直赴會試資憲李明洽等四人邊二中各上弦弓一張嘉義金成宅等十二人邊一中各箭竹一百箇騎士出身李寬壽等二人邊二中各上弦弓一張鳥銃入格巡令手兼司僕文啓成等二名貫一中邊一中牢子閑良李龍得等九名邊二中各木一疋布一疋兼司僕咸德起等十一名貫一中李允福等四十五名邊一中各木一疋○總戎廳鳥銃入格牢子良人金興福等二名邊一中各木一疋○京畿監營柳葉箭入格敎鍊官折衝朴景烈邊一中箭竹一百箇鳥銃入格巡令手金云福邊二中木一疋布一疋朴福得等十一名邊一中各木一疋○壯勇營牢子次知敎鍊官韓弘賢訓鍊都監牢子次知知彀官禹德中各內下弓矢一部信箭乎壯勇營牢子宋重爀等二名訓鍊都監牢子金萬得等二名各木二疋朱杖手壯勇營牢子金道基等十二名訓鍊都監牢子崔豪臣等八名棍杖手壯勇營牢子高亨祿等二名訓鍊都監牢子趙長福等二名列牌頭壯勇營牢子金聲儀等四名訓鍊都監牢子朴萬興等四名雨具直壯勇營牢子鄭以淸等二名訓鍊都監牢子安英彬等二名卜直壯勇營牢子金點乭等二名訓鍊都監牢子尹壽雄等二名各木一疋壯勇營巡令手次知敎鍊官史廷爀訓鍊都監巡令手次知知彀官具始昌各內下弓矢一部令旗手壯勇營巡令手朴仁興等十二名巡視旗手訓鍊都監巡令手許晃等八名列牌頭壯勇營巡令手南允基等四名訓鍊都監巡令手趙德潤等四名雨具直壯勇營巡令手陳得宗等二名訓鍊都監巡令手權得衡等二名卜直壯勇營巡令手池泰昌等三名訓鍊都監巡令手金尙得等二名各木一疋御前挾馬牢子李東英等二十八名巡令手崔春得等三十二名各木一疋
정조 21년 · 강
行壯勇營秋等試射施賞有差
정조 21년 · 목
入格試記將官柳葉箭把總前府使任聖說邊四中額外壯勇衛宣傳官任聖臯邊三中竝陞敍哨官訓鍊判官李魯昌等二人額外壯勇衛柳曮邊二中各弓箭一部善騎將前營將趙岐哨官前訓鍊副正李成德等五人額外壯勇衛出身李得馨邊一中各長弓一張前哨官前宣傳官李景德邊四中陞敍前郡守柳相斗邊二中弓箭一部前把總前兵使李格貫一中前別將前兵使柳孝源前哨官前郡守朴應浩邊一中各長弓一張將校柳葉箭敎鍊官崇祿金得源邊四中邊將除授別武士折衝金泰鼎貫一中邊二中熟馬帖一集出身朴載文等三人貫一中邊一中知彀官出身李弼者敎鍊官折衝李愼培等二人別武士出身李千福等二人邊二中各長弓一張知彀官折衝朴道默別武士出身咸光秀貫一中知彀官前僉正劉璦等二人敎鍊官折衝史廷煥等三人別武士嘉義朴載遠等三人邊一中各箭竹一百箇壯身衛別技代柳葉箭折衝尹再澄貫一中邊三中崇政申德就邊四中資憲任慶麗等五人貫一中邊二中各熟馬帖一集嘉義金得成等四人邊三中各半熟馬帖一集折衝李有豊等四人貫一中邊一中崇祿陸重秀等十五人邊二中各長弓一張嘉義趙元範等三人貫一中正憲王道吉等二十三人邊一中各箭竹一百箇差備武士柳葉箭出身安處默貫二中邊一中朴重儉邊三中各長弓一張折衝宋應昌等二人貫一中邊一中出身方順大等二人邊二中各箭竹二百箇崇政金光益等三人邊一中各箭竹一百箇差備官柳葉箭出身河潤弼邊二中箭竹一百箇金景行等二人邊一中各箭竹一百箇將校鐵箭前壯勇衛訓鍊主簿金啓默一矢一百九十五步二矢一百九十步三矢二百步邊將待窠差送壯身衛嘉義趙元範一矢一百七十步二矢一百六十五步三矢一百七十步武士崇政金光益一矢一百七十二步二矢一百六十八步三矢一百六十五步各筒箇一部木二匹資憲韓大順一矢一百五十六步二矢一百六十八步三矢一百六十步筒箇一部銀貫革壯勇衛資憲任慶麗一中馬鞍一部棍蒭壯勇衛嘉善金春雲武士折衝車愼行等二人一中各布一匹馬才左哨善騎隊兼司僕朴春文等二名上上各木一匹布二匹出身金景輝等七名上中各木布各一匹良人申東俊等五名上下各木一匹右哨善騎隊兼司僕張億壽等四名上中各木布各一匹朴光弼等四名上下各木一匹別技左哨善騎隊出身金光圭雙劍上中木一匹陸慶輝雙劍上下朴聖廸等三名月刀上下各布一匹右哨善騎隊出身金鼎潤等二名月刀上中各木一匹折衝李處仁等七名月刀上下兼司僕李彥國等三名雙劍上下崔光圭等二名旗槍上下各布一匹交戰左哨善騎隊出身李大成等二名上中各木一匹出身金景輝等三名右哨善騎隊出身金光郁等三名上下各布一匹各色能技軍巡令手兼司僕全就興等二名雙劍上中交職上下各木布各一匹崔致德雙劍上下元技上下別將所吹手良人朴重起雙劍上下交戰上下各布二匹巡令手兼司僕尹虎完等五名雙劍上中良人李完福元技上中各木一匹兼司僕朴大吉等四名雙劍上下大旗手兼司僕姜興大元技上下各布一匹中司三哨能技軍前哨軍兼司僕河再澄等二名雙劍上中元技上下良人丁嘉明雙劍上中交戰上下各木布各一匹兼司僕洪興範等五名雙劍上中崔世煥元技上中各木一匹兼司僕金福漢等四名元技上下良人金長碩等三名雙劍上下各布一匹中哨軍兼司僕李道彬雙劍上中元技上下木布各一匹李春源交戰上下元技上下布二匹崔龜徵等九名雙劍上中兼司僕林福臣元技上中各木一匹良人金徵雙劍上下閔號光等五名元技上下各布一匹後哨軍兼司僕韓重泰等二名雙劍上中交戰上下各木布各一匹兼司僕禹世績等七名雙劍上中韓光千元技上中各木一匹姜承文等四名雙劍上下良人安必起等三名元技上下各布一匹員役書吏孫宗大等十六名書寫金忠源等三名各木一匹
정조 21년 · 강
行內禁衛秋等試射施賞有差
정조 21년 · 목
額外內禁衛出身金宅礪柳葉箭邊四中加資閑良蔡大永鐵箭一矢一百三十步二矢一百三十步三矢一百三十二步出身韓在祿柳葉箭貫一中邊二中內下弓矢一部敎以第二人所當弓矢賜給而三矢百三十步俱入亦自不易今番則大比且在近直赴會試
정조 21년 · 강
行馬兵試藝施賞有差
정조 21년 · 목
良人裵順大等二名馬上才上中各木一匹劉成漢等四名上下各布一匹出身崔盛龍等二名良人車相敏月刀上下各布一匹
정조 21년 · 강
重推訓鍊大將李敬懋汰馬兵別將李東植
정조 21년 · 목
敎曰該營馬才軍十名應試落馬夥然多不能成樣當該大將爲先從重推考不善抄出之馬兵別將令該大將決棍汰去○訓局以別將李東植決棍十度汰去啓
정조 21년 · 강
命海西價布及選武布限明年九月當純錢代捧
정조 21년 · 목
備局啓言頃因黃海監司李義駿狀啓軍布代納參考已例消詳狀聞後稟處之意行會矣卽見其狀本則以爲通一道綿農被災徵布之無路可謂無此疆爾界在前已酉庚成辛亥等年亦以綿歉代納純錢而猶未若此時之爲甚各軍門各該司各色價布及江都所送選武布限明年九月當特許純錢代納事請令廟堂稟旨分代矣本道綿歉被水災處則固無可論而不被災面里及其他諸邑比諸嶺南似或無遜嶺南則分三等區別本道則全一道純錢恐爲太過而民人之望已久出稅之限將迫況繡衣纔奉慰諭災邑之命德意所塱道內輿情必當一倍顒祝各軍門衙門納布江都所送選武布竝限明年九月當純錢代納之意請分付允之
정조 21년 · 강
平安監司朴宗申以監試初試榜目馳啓
정조 21년 · 목
居首詩三中一幼學千師憙賦三下幼學金日澤義三下幼學李日升疑三下幼學黃就衡
정조 21년 · 강
黃海監司李義駿以監試初試榜目馳啓
정조 21년 · 목
居首詩三下幼學柳夏鳴賦三中幼學金致大義三中幼學丁志惇疑三下幼學趙敬命
정조 21년 · 강
命海西兵營別武士都試居首朴㣧宗及沒技蔡一馨竝直赴殿試之次徐學宗邊將除授
정조 21년 · 목
兵曹啓言觀此黃海兵使李儒敬啓本則以爲本營屬別武士令丁巳條四等都試時左別武士閑良朴㣧宗居首徐學宗之次右別武士閑良蔡一馨春等片箭沒技令該曹考例稟處矣取考大典通編則居首及沒技者閑良直赴殿試之次毋論出身閑良邊將除授今此朴㣧宋蔡一馨似當依法典直赴殿試徐學宗亦當邊將除授請上裁從之
정조 21년 · 강
命照訖試官等竝拿處一所試官李翊模金履喬林漢浩尹悌東韓興裕洪致榮二所試官鄭履綏朴鍾淳鄭来百趙得永李儒修尹益烈尹永儀李羲甲三所試官金銑朴崙壽李貞運沈奎魯申龜朝李弘達四所試官尹序東鄭觀輝李東煥沈興永尹㴠尹行直中學訓導黃萬齡
정조 21년 · 목
政院啓言當該照訖試官等事過後捧現告勘罪事命下矣何傳旨捧入乎敎以拿處捧供勘律
정조 21년 · 강
召見諸承旨及京畿監司李在學忠淸水使柳鎭琡富寧府使柳相亮于誠正閣
정조 21년 · 목
承旨持公事鎭琡等辭陛也
정조 21년 · 강
罷忠淸水使柳鎭琡職推富寧府使柳相亮
정조 21년 · 목
承旨李肇源啓言忠淸水使柳鎭琡出入之除不分楹內外宣諭後命退而不卽退出擧措顚錯事甚可駭所當重勘而本院請推之外無他可施罰何以爲之敎以擧措之顚錯固無論衰憒甚矣罷職其代口傳差出使之明日辭朝俾除夫馬等待之弊又啓言守令入侍自有坐處而富寧府使柳相亮先於閫師進伏楹內事甚未安請該守令推考不善指導之司謁亦爲推考從之
정조 21년 · 강
命日次儒生殿講及專經文臣殿講製述明日爲之
정조 21년 · 목
因政阮取稟敎以明日爲之專經文臣殿講及文臣製述同爲之處所便殿爲之
정조 21년 · 강
命左傳監印文臣李相璜亟施不敍之典閣臣李晚秀金祖淳越俸一等仍命前承旨李集斗左承旨韓晚裕輪面監印
정조 21년 · 목
敎曰近來凡係於紀綱事面處無不掃地而大臣總裁諸堂分掌校印雖以除弊之意不爲設廳體貌果何如經傳印出亦異史書則除非觀行與實故事當逐日仕進而左傳印出之所未聞緋祀人仕進董役只委參下而抄啓寧有如許國綱乎無端不爲仕進舊抄啓文臣李相璜亟施不敍之典大臣之不爲董飭固甚槪然句管閣臣之無一言不可無飭當該監印閣臣李晚秀金祖淳越俸一等又敎曰左傳監印舊抄啓文臣李相璜不敍代前承旨李集斗監印行左承旨韓晚裕亦爲監印使之輪面仕進
정조 21년 · 강
以具明遠爲忠淸水使口傳也
정조 21년 · 강
命司成尹翊烈改差
정조 21년 · 목
成均館啓言本館入直久任郞廳外凡郞無敢入直若以代員替直則亦依下都監郞官例革記然後代直事特敎定式矣久任直講金銑典籍鄭履綏俱以照訖講試官方在就理司成尹羽烈身病捽重時無入直之員不得已以他郞官姑爲代直敎以司成尹羽烈改差其代令該曹口傳差代使之今曰內入直
정조 21년 · 강
命結城囚朴三卜回啓令判堂別具意見啓稟
정조 21년 · 목
刑曹啓言因結城縣殺獄罪人朴三卜査啓回啓更付亞堂十分究理如有意見論理草記事有命矣前參判趙鎭寬以爲法律者所以弼五敎也苟係名分風化之際則法亦有時乎輕重況可壞名分而兼違正律哉今此三卜雇工也翁德雇主之女也其奸不奸逼不逼要之未決而其分固定也假如奸成則雇工奸主自有當律翁德雖不死三卜則決可殺且女非奸而曰奸洞疑虛喝則翁德之死無論自縊與否三卜之罪固浮於奸而在法則元非一律姑待其自眠然後徐而議之亦或可矣且以翁德言之與其永蒙不潔之名而快心於讎人母寧歸之自縊置之淸脫而失不經於業冤之爲愈也議者或引大明律長短雇之說謹稽律文雇主殺雇奴以凡人論雇工奸雇主以奴僕論雇工毆辱家長則用法減於奴而加於人一以防專殺一以嚴名分一以覈名實律雖參差而義則各當此所以制法而弼敎至若短雇云者出於萬曆間一有司之說而且不載於奸淫條特註於誣辱修其意亦可知也且夫妻主與婢夫其名分之嚴猶不若雇奴主而論以律文本係償命一自頃年設法之後未聞妻主藉此專殺而婢夫缘此畏戢其爲風化之助大矣況今民俗日渝變怪層生而農雇之類鄕曲之恒有也如以爲短雇而弛其律則是乃家家而育奸淫之具也其流之弊恐不勝云矣敎以判堂別具意見粘啓稟處
정조 21년 · 강
命再明日次對進定於明日
정조 21년 · 목
敎曰次對久未爲之再明月次對進定於明日
정조 21년 · 강
命金浦陽川朝官士庶加資下批今日下送令道臣卽爲分給
정조 21년 · 목
京畿監司李在學狀啓以爲今番幸行時金浦陽川民人中仰瞻甲寅幸行時羽旄之美而至今在者朝官士庶年七八十以上人各加一資事命下矣溯考甲寅以後帳籍以原居人抄出報來之意關飭矣兩邑所報今纔齊到故職姓名年歲開銯馳啓金浦朝官折衝前僉知沈瀁年七十八庶人秩資憲柳春起年八十三朴泰斗年八十一嘉義李辰華年九十文昌俊年八十七韓有官年八十七文大集年八十一嘉善李尙輝年八十五韓宗伊年八十二折衝林六不伊年八十五張天徵年八十陽川庶人秩資憲黃尙奉年九十二折衝李震世年八十三敎以加資今日下批下送道臣以爲卽爲分給之地事面諭
정조 21년 · 강
全羅監司李得臣以右道監試初試初終場榜目馳啓
정조 21년 · 목
居首詩三中幼學李馨豊賦三中幼學林海鎭義三下幼學金奎正疑三下幼學申大洋
정조 21년 · 강
江原監司徐有防以監試初試初終場榜目馳啓
정조 21년 · 목
居首詩二下幼學權哲敎賦二下幼學權楞義三中幼學崔海朝疑三下幼學申履元
정조 21년 · 강
命四學書吏林啓春等嚴飭放送
정조 21년 · 목
刑曹啓言四學書吏林啓春等照訖講時各處貢人等處謂以前例侵懲罪狀萬死無惜云請各人等竝考律嚴勘敎以後勿更犯之意嚴飭分揀放送
정조 21년 · 강
命試場犯科儒生依法典充軍
정조 21년 · 목
刑曹啓言今番監試初試一所移文內利川李邦裕持李邦海照訖帖安城崔仁榦無帖冒入陰竹南夏尙持僞造照訖帖瑞興李寅弼遂安全興祚换插號名紙而興祚稱其兄出去寅弼代作代書稷山吳德禧持二所照訖帖冒入云二所移文內鐵原李漢奎漣川金慶老持僞造帖平山金樂鍾持本邑照訖帖新溪劉漢鵬換持照訖帖平壤金履用號牌與照訖帖名字相左同府鄭養操叠待金益漣帖竝冒入云矣取考律文諸科條有曰借述代述者不錄名闌入者限已身降定水軍借述之全興祚代述之李寅弼闌入之李邦裕崔仁榦金嚴用等竝令兵曹定配所押送南夏尙李漢奎金慶老等持僞造帖冒入國試罪係深重嚴覈得情後稟處吳德禧金樂鍾劉雲鵬鄭養燥等所犯與用情闌入煞有間鳥自臣曺請分輕重勘處允之○兵曹啓言因刑曹草記今番監試一二所借述代述闌入罪人依法典限已身降定水軍事啓下矣全興祚興陽縣李寅弼扶安縣李邦裕光陽縣崔仁榦康津縣金履用慶興府造山鎭竝水軍充定各定驛子押送
정조 21년 · 목
敎曰明日當由逌瞻門展拜景慕宮該房知悉
정조 21년 · 강
以朴載淳爲承旨前望也仍命敍用
정조 21년 · 목
政院以載淳方在罷散啓稟敎以敍用
정조 21년 · 목
具翼善冠袞龍袍兼輿出水淸門明政門弘化門入逌瞻門至宮門外降輿就版位行禮陞詣宮內奉審訖入齋室少頃出齋室門外兼輿出逌瞻門入弘化門由建陽門協陽門還內
정조 21년 · 강
御熙政堂行日次儒生殿講專經文臣講製
정조 21년 · 목
試官率講製文臣及應講儒生入庭行禮訖以擬本朝度支進常平尺爲箋題天平稱爲銘題使之製進仍命開講○製述居首箋三下權知承文院副正字任俊常銘次中奉常寺副奉事朴廷儉講居首詩傳通西學訓導金致龍○因去七月朔專經文臣殿講榜目居不人敎以各於本司入直能誦後草記替直
정조 21년 · 목
次對也○右議政李秉模曰臣之向日擧借後自分此生不敢復近天階今日雖有次對之命其何敢晏然入來乎第念區區微懇竊欲一暴於君父之前冒死登筵而心神顚錯不能奏其萬一矣臣身之得至今日一則聖恩二則聖恩只是涕淚爲命隕結爲報矣伊日事臣之一心已有所定卿宰中赤有知臣之心者矣轉輾於焉之頃自犯死罪中死罪精爽昏瞨神識迷錯至于今日尙不知臣身之如何此無他臣本以百無所取之人叨此千不近似之任天必使之自底大戾如臣之身安有正命之可論而無知妄作陷此罪犯亦莫非命也以地分則莫如臣疏逖以門戶則莫如臣單寒徒被罔極之恩遽致隆顯之位感祝之說猶屬例套而臣不能善爲承當匍匐入井不啻再三每每殿下拯濟之拂拭之至於今年重卜之命實是千萬夢想之外黽勉出膺豈有稱塞之望而日夜所顒祝者惟是善類彙進義理申嚴元氣漸長朝象淸明上賴聖明覆庇之澤下藉諸宰贊助之力庶幾殫竭魯鈍於簿書期會之未矣一自向日以後神不守舍惝怳靡定居家則寒粟遍體對人則永炭交中至於公議之峻發雖是朝廷之防範在臣尙在耳外不暇自恤若得速降威罰鈇鋮之誅嶺海之典固所甘心而抑或以簪履之舊不忍遽置重誅則亟削臣職名使得優游散浪以送餘年此實終始仁覆之澤也予曰過矣伊日事卿箚批答外更有何語卿宜只依批答而奉行而已秉模曰設令臣不顧廉隅日赴籌坐人必不以平人待之矣臣亦不敢以平人自處矣予曰更有何形容底語都付之倉卒之科好矣大抵心和則氣和君相一體也卿今憂愁鬱悒如是之過朝廷豈有和泰之理雖一命之士若能存心愛物則必有所濟蓋心爲萬事之本也卿何不收拾身心以自保重乎繼自今須以平心二字做得活潑潑工夫可也秉模曰俄所陳奏實出衷典有死而已更無他矣予曰金浦宿所出紅箭門時有所言於卿者卿亦想得否予於伊日專爲卿用慮矣秉模曰精神茫昧往事全不記得惟恨平日之所執不能見信於上至有向日之妄發矣凡事小違道理則便是不盡分處此事卽臣之所嘗秉執故伊日聲氣之過自不得不然到今追思惶汗浹背若不趁今被勘則來頭罪戾將不知至於何境曲護之恩惟在於體諒二字矣予曰予豈不知卿心至於嚴氣之說尤不當提起也秉模曰伊日飭敎臣不敢受以爲罪亦不敢受以爲德翌日之參班今日之造朝殆若無事者然臣身固不足恤其如國事之僨誤何哉予曰俄所謂付之相忘者實爲卿地何必若是重言而復言乎次對爲之秉模曰別無稟䄅之事而至於草記則傳諭之下雖冒死爲之而及登筵席尤不勝惕然誠不知所達身旣登對若不一條仰陳則臣心亦缺然故本司文簿略爲持來以此職奏事止於是矣予曰今年之霜比常年差晚矣嶺南農形今則稍勝云否秉模曰以一道論之則不至於大歉而其中淸河一邑最爲尤甚亦不至於接濟沒策云矣予敎戶曹判書金華鎭曰本曹經費或有昔無而今有歸於尾閭之洩者否華鎭曰有一二件如是者矣予曰然則可支幾月華鎭曰今年內則優優矣大司成趙鎭寬曰月前忠淸監司狀啓以藍浦縣朱子盡像書院事該守令有所論罪矣今伏聞此書院欲爲毀撤云旣成之院旋又毀之事甚不好不如任其成毀之爲愈矣以此分付何如予曰此非朝家所知之事卿與該道臣往復從長處之可也
정조 21년 · 강
遞承旨朴載淳以李晚秀代之前望也
정조 21년 · 강
命海西訓局砲保及各營軍布分等代捧各衙門價布竝許純錢
정조 21년 · 목
右議政李秉模啓言黃海監司李義駿各樣身布代錢狀啓才已覆啓矣訓局砲保事體有異於他軍門故諸道此等狀啓時別爲擧論而今番海伯狀啓只稱各軍門不擧砲保名色此則似當依例純木捧納而俄於閤外聞兵判及有司堂上之論則竝與各軍門價布之純錢多以爲過此說誠有意見更爲下詢處之敎曰兵判及有司堂上各陳所見兵曹判書李祖源曰本曹價布事體之緊重非此各軍門價布而近來各道代錢之請便成謬例甚至於曺儲之不成貌樣公用之每患苟艱今此海西道臣之初不區別名色分等優劣通一道以純錢仰請有欠詳審當該道臣推考本曹納價布本邊一依定式以純木上納之意更爲分付似不可已矣有司堂上趙鎭寬曰海西軍木代錢事昨因本司草記以純錢許施矣本道今年綿農比之嶺南雖未知其誰優誰劣而大抵告歉則一也而嶺南則分等啓下獨於海西通一道純錢非但有不㘬之歎且考本道狀啓則遂安新溪等處旣稱稍勝黃州鳳山等邑亦云綿鄕水災十數邑外不無略加分等之意而未梢結辭極甚糢糊固已未安廟堂之遽爾許施恐未必得當稍勝及綿鄕處軍布則木邊中以三分一四分一自本道參量代捧各衙門價布竝令純錢事更爲行會則國計不至大損民力亦可少紓矣敎曰大臣之意何如秉模曰災邑民情固不可不念而嶺南則旣以面里分等本道則通一道純錢終有違於重軍需之義有司堂上之言誠得體矣敎以砲保之不爲別白論列雖甚混圇而若令純木則其縶似難許令分等代捧至於兵判所奏該曹價布事豈可一竝純木乎有司堂上所奏各營軍布分等事亦有意見區別分等代捧各衙門價布竝許純錢事分付
정조 21년 · 강
命金浦郡江都納耗米折錢令道守臣往復停當陽川等四邑還耗除減以常賑穀區劃
정조 21년 · 목
右議政李秉模啓言金浦郡守洪大協所懷批旨有令廟堂從長稟處之命矣取見其所懷則以爲本邑米還自來數多之中江都米耗條之無論豐歉納于江都者每石之價其數黟然若當豐稔之歲則殆乎倍直民皆以此爲痼瘼如値歉歲則畿伯年分牀啓或以被災邑江都納耗米每石五兩折錢輸送爲請矣以此推之歉歲則雖爲廉價豐年則實爲過價民人稱冤似由於此而不必自廟堂論定其價令道臣守臣往復停當假令歉歲幾許豐歲幾許俾有彼此相當公私俱便之效赤令枚報備局以爲憑考之地從之又啓言頃因京畿監司李在學所啓有令廟堂草記之命矣卽見其所啓則以爲陽川等四邑當年還耗除減而耗條中臣營所關各樣穀皆是逐朔支放之資不可不給代需用爲衛矣常賑穀名色雖不可許劃於諸道所請今此還耗除減旣出特恩則給代之用以常賑事面正大請以此區劃之意分付從之
정조 21년 · 강
命園幸時司僕芻豆軍馬柴草以本道備局句管穀耗條劃给
정조 21년 · 목
司僕一提調李秉模啓言頃因定例堂上李時秀所啓自園所站至始興站各站司僕芻豆軍馬紫草自柴草契擧行而係是科外令廟堂依昨年成命從便給代事蒙允矣無論司僕芻豆與軍馬柴草便是軍需且念數必無多以本道所在備局句管穀耗條劃給後枚報本司之意請分付道臣從之
정조 21년 · 강
命廣州公都會參試官自本府文移畿營自畿營差送守令著爲式
정조 21년 · 목
禮曹判書李時秀啓言因廣州留守洪檍所奏公都會參試官事有稟處之命矣公都會試官不可不以文官差定而本府旣無所屬文官每當都會定日後自本府文移畿營自畿營道內文官守令察訪中差送仍爲定式之意請分付道守臣處從之
정조 21년 · 목
承旨徐邁修啓言行護軍金翊休昨呈由單傳旨未下之前徑先下直不可無警請從重推考原單子勿施從之
정조 21년 · 강
命三登縣令嚴耆彥陽縣監成國民延豐縣監宋持敬改差
정조 21년 · 목
吏曹啓言上京守令今日下送後草記事命下矣高城郡守尹守翼免山縣監徐理修才已催促下送三登縣令嚴耆彥陽縣監成國民親病方劇延豐縣監宋持敬身病猝重俱不得下去云何以爲之敎以竝改差口傳差出秋務方殷使之卽爲下送
정조 21년 · 강
以徐有惇爲延豐縣監李豊林爲三登縣令韓景禹爲彥陽縣監口傳也
정조 21년 · 강
江華留守申光履以壯義旅更試入格人馳啓
정조 21년 · 목
該留守狀啓以爲本府壯義旅更爲試取則二中三人一中二人不中三人各人等姓名矢數開錄于後義旅軍官閑良裵德漢貫一中邊一中壯旅軍官閑良尹敬信領軍將義旅把總閑良文學周竝邊二中直赴殿試敎鍊官出身金道肅大旗手宋道延竝邊一中義旅千總檁下軍李光彬義旅軍官閑良朴春德壯旅軍官閑良朴思溫竝不中敎以殿試帖文與內下筒箇下送卿其袛受頒詥事回諭
정조 21년 · 목
箚略曰臣於文臣製述考試之命神識昏錯入格試券大違程式而曚未之察退而出榜將欲入啓之除姶乃覺得萬萬惶懍試體至嚴不可以入格而置之一竝勿施該文臣令該府拿問嚴處仍洽臣罪以嚴試法批以未及照察之致卿須安心入格人何必拿處以違格勿施亦不可闕榜以表應製文臣明日會于賓廳更以他題製進而弘文提學牌招考券然後與銘券同爲出榜仍命遣史官傳諭
정조 21년 · 강
命祥原囚嚴禾包里令下去繡衣親執詳査書啓後稟處初覆檢官嚴問捧口招重勘平壤囚許旭海亦令繡衣一體詳査稟處龍岡囚吉男伊更加嚴刑取服龜城囚金大奉消詳關問更爲啓稟泰川囚安東伊令道臣各別究竟啓聞初檢官泰川縣監李萬榮拿問重勘
정조 21년 · 목
儲慶宮毓祥宮延祐宮懿昭廟文禧廟秋享在明也
정조 21년 · 목
南壇三角山木覓山漢江祭享在明也
정조 21년 · 강
命南壇神位版陪奉承旨宮享時以代房擧行該大將依例淸道勿參享班
정조 21년 · 목
敎曰南壇享事在明日獻官諸執事各別淸齋明日動駕前傳香而依定式承旨與獻官進詣神室神位版陪奉禮畢還奉後承旨復命宮享時以代房擧行淸道節次該大將依例爲之陪享班勿參事從事官發牌聽傳敎三角木覓享事亦在明日而親行宮享例有斥堠兩山斥堠置之事分付祭物精備佾舞工人各別澡濯事亦爲嚴飭各該提擧
정조 21년 · 강
命關東秋操只令嶺西諸邑設行
정조 21년 · 목
備邊司啓言卽見江原監司徐有防狀啓則以爲嶺東九邑則去六月之雨未免過多近浦之田傍川之畓潰缺覆沙平海等三邑兩判亢旱各穀之酷被枯損者無望食實今若使之裹糧赴操則實爲騷擾之端嶺西則庶占稍登而一道之內此停彼行非特事勢之自多掣礙抑亦民情之易致抑鬱一依今春已例各於官門累次聚點則不行合橾而實有合橾之效軍政民隱兩得其宣請令廟堂稟旨分付矣該道停橾已至十九年之久令年農形爲諸路之最迨此行橾實是不可已之政而特以三陟平海蔚珍之被旱及嶺東諸邑之雨水稍過有此停橾之請然本道嶺東西之分界無異於他道之左右道南北關論以軍制似亦無掣礙嶺東則只令聚點嶺西則依例設行俾免八路之一竝闕橾恐合事宜請以此分付允之
정조 21년 · 강
命耽羅群頭等可合論賞者令太僕提擧論奏前牧使柳師模特賜內廏馬一匹仍飭此後封進馬皆依今番例以爲直御乘之地
정조 21년 · 목
敎曰耽羅馬匹之歲貢而爲御乘者自古穻有今番牧使柳師模上來後封進馬體制堅剛步品如飛直爲御乘已立於御乘十望之中此設牧以後雖謂之初有可矣激勸之道其所論賞豈後於馬醫司僕尋常燕貿直御乘之功乎該牧群頭及其外頭目之可合論賞者招問前牧使論理草記事傳諭一提擧使之別般論賞該牧使柳師模特賜內廏馬一匹使之閤門親受而此乃先從隗始之意也此後益加着意皆依今番例以爲直御乘之地事亦爲下諭于濟州時牧使此傳敎及草記批答揭板知所興勸
정조 21년 · 강
命冬至正使今日政擬入
정조 21년 · 목
敎曰冬至正使一品中問于大臣今日政擬入事分付
정조 21년 · 강
遞副總管李章漢韓用龜
정조 21년 · 목
章漢陣上進去用龜未肅拜也
정조 21년 · 목
以鄭觀輝爲執義申漵爲持平林漢浩爲獻納吳載衍爲茂山府使金文淳爲冬至兼謝恩使沈尙之爲利城縣監李榏爲端川府使鄭煥猷洪義榮姜彛正爲副總管金爔爲忠淸兵使呂文永爲訓鍊副正文永李惟秀竝新通也
정조 21년 · 강
命都總管李家煥湖沿投畀尋命分揀
정조 21년 · 목
政院啓言都總管李家煥累度飭敎之下身在闕中肅單終不來呈所當重勘何以爲之乎敎以湖沿投畀又敎曰投畀之命分揀使之卽爲肅命
정조 21년 · 강
正言李寅采以掌令玄重祚處置啓
정조 21년 · 목
處置以爲引嫌而退不送簡通雖襲謬例落漏書入責在堂后不可以此輕遞言官請掌令玄重祚出任從之
정조 21년 · 강
遞承旨朴載淳以宋銓代之前望也
정조 21년 · 목
政院以載淳身病勢難齋宿啓敎以許遞前望單子入之待下批牌招齋宿
정조 21년 · 강
命湖南京試官合試左右道東堂生仍命湖西嶺南準此
정조 21년 · 목
全羅監司李得臣以雨澤馳啓敎以得雨雖至節晚猶甚萬幸近以穡事不但憂勤於嶺南爲本道亦然今年省部之行尤當着意不可役心於汗漫之東堂試事雖以愛禮之義任其如式設行而如今之年合設於一處無所不可京試官合試左右道東堂生於任實東堂試邑湖西嶺南準此事措辭行會
정조 21년 · 강
召見左議政蔡濟恭于便殿
정조 21년 · 목
敎曰今日仕進于印所云入侍事遣史官傳諭于左議政○濟恭曰元子宮神貌近漸充實矣予曰雖未嘗釋卷而以小學之熟讀又讀過於支離頗有厭讀之意似反不如速了當之爲愈矣濟恭曰熟讀之厭讀自是通患矣予曰卿之今行所作又甚夥然予則應接不暇只次三首以送矣濟恭曰當爲臣家萬世之寶藏矣予曰章陵以柱陽山爲案環如錦繡障子地利甚好故不可無紀實謹次肅考御製使之揭板而恭憶先朝每誦遲遲八日度如年之句不覺愴感矣昔聞金安老通潮四十里至圓通峴而止此爲萬年拱護之地則豈容人力鑿破乎予曰古所謂士論亦有不可取者遷陵時梓宮門路不可由興仁崇禮云者豈有如許士論乎承旨李晚秀曰此則延平之言矣濟恭曰臣嘗見野史有云慈宮入闕時自上出送承旨朝臣以爲不可至於陳疏士論之過每患如是矣予曰雖旌招之人亦有遣承旨之例則此等之論可謂迃且曲矣予曰今年慶尙道將何以接濟濟恭曰所恃者惟前年之大登雖或設賑似不至大叚矣予曰所聞果如何濟恭曰茫然大野一望俱赤者多嶺伯宂農之狀可謂濫稱矣予敎元子取近日所課詩文以示左相仍命評批濟恭辭不敢當予曰何傷乎濟恭且讀且批紅紫爛然奏曰諸篇皆唐人聲調而範圍之廣又在聲調之外至於鑾駕淸晨發旌旗百里紅以下諸句藹然見根天之所發尤用欽歎矣且烟月康衢上處處擊壤歌之句誠好矣然烟月擊壤非徒然可致聖王有作治化浹人則不期然而自然文辭姑舍此等處正好深思矣予曰李基讓今爲堂上矣猶不知其人之如何而向日廣留因富平量田事盛稱其才諝又聞洪良浩以文章盛稱云何以得此於兩重臣乎濟恭曰果是通才矣
정조 21년 · 목
敎曰明日九月也九日製之進定於朔日其例旣多監試觀光鄕儒或有未及下去者今日大臣入侍亦以此有酬酢弘文提學待開門牌招仍令通方外而處所設行於丕閳堂事分付又敎曰九日製試紙用大好紙事分付
정조 21년 · 강
命壯勇營鄕軍直赴者卽爲除案玄代
정조 21년 · 목
該營大將鄭民始啓言鄕軍之直赴者自其隊中謂以出身凡係使役竝爲除減甚至私習之時亦不鍊習云旣是直赴非久自當出伍此後直赴者卽爲除案充代之意請分付鄕軍所在邑允之
정조 21년 · 강
有政吏曹判書閔鍾顯參議魚用謙進
정조 21년 · 목
以權裕爲吏曹參判李祖承新通也尹長烈爲大司諫柳畊爲執義韓光植爲司諫尹寅基許鍒爲掌令朴載德宋知濂爲持平丁志元爲獻納蔡趾永爲正言柳相祚爲校理
정조 21년 · 강
慶尙右道京試官申絢以監試初試初終場榜目馳啓
정조 21년 · 목
居首詩三上幼學李賓國賦三中幼學南漢普義次上幼學鄭東九疑三下幼學尹鍾大
정조 21년 · 강
忠淸左道京試官鄭晚錫以監試初試初終場榜目馳啓
정조 21년 · 목
居有詩三中幼學元好敬賦三下幼學趙興逵義三下幼學申▣疑三下幼學李膺台
정조 21년 · 강
命時囚李翊模金銑等議處李儒修等分揀放送黃萬齡附過放送尹愭議處崔廷岳等嚴加照律黃道源照律尹弘心勘放
정조 21년 · 목
義禁府啓言照訖講一二四所試官李翊模等原情以爲講席紛擾之際章內可問之文義尙多闕漏則題外宂漫之語自無所拖及至於先看單子則未諳前例果未免犯科云李儒修尹永儀李東煥等原情以爲猥當考講看單未免襲謬問義不能從緩章句問答之間自多氄漫之歸云所當請刑而曾經侍從請議處尹永儀則請刑推得情敎以多日捧講之際文義發問之或涉於繁宂不是異事則皆稱無是殊無引罪之意者極爲未妥講前看單均有襲謬之習竝議處其中李儒修尹永儀李東煥深得爰辭之體看單一款不須問卽爲分揀放送又啓言照訖講三所試官金銑等原情以爲捧講前日旣伏承下政院聖敎則何敢以氄義漫語發問於講席乎至於草記之猥呈單子之先看全昧試體之嚴自歸於襲謬之科云中學訓導黃萬齡原情以爲照訖開講之初學隸來言當以三所主掌官進去故認以規例果爲進參而已全昧事例敢冒謬稱自陷罪戾云所當請刑而曾經侍從請議處黃萬齡則請刑推得情敎以黃萬齡則不必深責附過放送金銑等其中雖有數三供招之自引者文義發問一款外又有兩罪而伊時草記之擧亦未免由於損體何可區別於爰辭同異乎竝議處又啓言藍浦前縣監尹愭原情以爲渠於去五月到任後聞本縣新安面有院所之役問于儒生等則以爲前縣監權襈聞新安面有武夷山朱子川等地名以爲此地不可無朱子祠院且本土人白頤正號彝齋始得程朱之學事當主享朱子以彝齋配食卽以此意下帖於校中使之發通於各邑乃自爲都有司先出錢財仍令收聚鄕中謂之儒米儒錢又募入院生以三月十一日開基四月十六日上樑而儒生又以摹出朱子遺像事上京摹本以來而自營門發關各邑使之備儀迎送奉安於影堂而鄕中有做播歌謠譏嘲此事者自營門將欲窮覈而至曰此地此堂人孰間然云渠非不知祠院創設之爲冒禁而前縣監旣始之道臣又非不知且旣曰朱子影堂則事體自別故不敢別有所論報矣今道臣到界後鄕中白姓人等又憑前官之言始營彝齋祠於影堂之傍而禁之不聽故卽爲據實論報則營題使之毀撤白祠還奉朱子影幀於校中故依關擧行儒生輩稱以中丁迫近待一二日擧行終不聽從故又慮其遲滯卽以此意論報矣道啓旣如是論列此莫非渠罪云所當請刑而曾經侍從請議處允之又啓言祥原前郡守崔廷岳口招以爲乙卯五月本郡居張戒龍被打於嚴禾包里戒龍子朋益來告故禾包里卽爲嚴囚矣朋益忽以其父之意來言曰死後檢屍無異十死請放禾包里渠心內以爲其父被打死生未分而其子請放萬萬疑怪欲治其罪以此捧侤音而牛觸之說初未聞之又以致死來告卽爲檢屍成獄而當初朋益之侤音渠初當檢驗不知獄體之莫重果不入錄於檢狀莫非愚迷無知之致云中和前府使尹恒儉口招以爲渠以祥原郡覆檢官檢驗時戒龍傷處血癊堅硬故但知堅硬之爲被打致死之實因侤音一款雖有正犯之招不知此爲獄案肯綮果未入錄於檢狀卽渠昏謬無識之罪云廷岳等所當請刑而曾經宣傳官請上裁敎以囚供之節該於檢案可謂前所未聞嚴加照律以聞又啓言靑陽前縣監黃道源身爲守令吏好莫察舞弄多端官納之加斂公穀之換用稱以謬例無難循襲道啓雖曰無利已之心而揆以法意斂民那移之科有所難逭請以此照律允之又啓言興海前郡守尹弘心杖八十收贖奪告身三等私罪施行允之敎以功減一等
정조 21년 · 강
詣太廟展謁仍詣景慕宮展謁齋宿
정조 21년 · 목
具翼善冠袞龍袍乘輿出永淸門明政門降輿乘輦出弘化門由梨峴至宗廟洞口降輦乘輿入宗廟門至齋室門外降輿入齋室改具冕服詣版位行禮陞詣廟內奉審仍詣永寧殿行禮奉審還入齋室改具遠遊冠絳紗袍出齋室乘輿出宗廟門降輿乘輦由館峴至觀旂橋降輦乘輦至景慕宮洞口降輦乘輿入宮大門降輿入齋室改具冕服詣版位行禮陞宮內奉審還入齋室改具遠遊冠絳紗袍詣省器位省器親押香祝詣省牲位省牲仍行肄儀禮畢還入齋室
정조 21년 · 강
重推都監中軍申大謙推兵曹判書李祖源
정조 21년 · 목
承旨李肇源啓言都監中軍傳令後陣之令旗憂過於挾輦侍衛之問事甚可駭請當該中軍從重推考兵曹判書李祖源亦爲推考從之
정조 21년 · 강
命以十五日展謁章陵還路拜顯降園路程日子軍令等事竝依昨年下敎爲之
정조 21년 · 목
禮曹以陵展謁取稟敎以昨年以謁本陵之意告由矣欲待今日展謁後下敎而今已禮成於廟宮矣以情以禮今年行幸當行於昨年欲謁之陵且以民弊言之船隻皆已齊到須於今月念間放船然後可任貝私卜今十五日先行眞殿茶禮仍爲出官展謁章陵親祭還路拜顯隆園親祭與路程日子軍令及擧行諸事竝依昨年下敎爲之事知悉○敎曰今番陵幸時諸道監司依昨年下敎境上勿爲出待事三懸鈴今廟堂行會
정조 21년 · 강
召見左議政蔡濟恭右議政李秉模于齋殿
정조 21년 · 강
差金華鎭嶺南句管堂上
정조 21년 · 목
左議政蔡濟恭啓言嶺南句管堂上作闕已久請戶曹判書金華鎭差下使之察任從之
정조 21년 · 강
分揀譯官金倫瑞削籍
정조 21년 · 목
左議政蔡濟恭啓言冬至正使今已差出而聞譯院諸員之言則凡諸擧行事多苟簡云金倫瑞以特敎方在削籍之中而以其無歲抄之規故雖或事係公罪無收敍之路矣敎以分揀
정조 21년 · 강
命前翰林吳泰曾令該曹口傳還付仍命校書分館分揀
정조 21년 · 목
時至具冕服出齋室禮儀使禮曹判書李時秀導詣版位再拜行初獻禮執幣獻幣進幣瓚爵官吏曹判書閔鍾顯執爵奠爵奠幣瓚爵官行副護軍金祖淳大祝副司果沈象奎讀祝訖亞獻官左議政蔡濟恭終獻官右議政李東模行亞終獻禮如儀詣飮福位行飮福禮詣望燎位行望燎禮禮畢還入齋室改具遠遊冠絳紗袍乘輿出宮大門降輿乘輦至觀旂橋降輦乘輦入弘化門由明政門永淸門還內
정조 21년 · 강
兵曹進章陵顯隆園幸行軍令
정조 21년 · 목
八月十五日出宮陽川縣行宮晝停所自闕門三十里章陵展謁親祭自陽川縣晝停所三十里金浦郡行宮宿所自陵所五里十六日富平府行宮晝停所自金浦郡宿所三十里安山郡行宮宿所自富平府晝停所四十里十七日鷗浦少駐自安山郡宿所二十五里顯隆園展謁親祭宿所自鷗浦二十五里以上一百八十五里十八日華城府行宮宿所自園所二十里十九日華城府親臨試射放二十日始興縣行宮書停所自華城府宿所四十里還宮自始興縣晝停所二十里
정조 21년 · 강
領府事洪樂性以病未參班陳箚引咎賜批
정조 21년 · 목
批以未參何傷卿須安心仍命遣史官傳諭
정조 21년 · 강
以李敬懋爲舟師大將金載瓚爲守宮大將
정조 21년 · 강
舟橋司以舟橋排該今初四日始役啓
정조 21년 · 강
召見來待諸臣于便殿禮曹判書李時李兵曹判書李祖源京畿監司李在學前水原留守趙心泰定例堂上鄭民始徐龍輔李晚秀
정조 21년 · 강
命幸行時御將率訓局軍隨駕訓將率御營餘軍留陣詣江頭時禁將率訓局軍隨駕哨數依昨年下敎爲之總戎使率御營軍三哨弘化門外留陣
정조 21년 · 목
兵曹判書李祖源啓言今此幸行時擧行諸事竝依昨年下敎爲之事命下矣取考伊時節目則壯勇大將金持默以兼總戎使弘化門外留陣訓鍊大將李柱國以年老留都禁衛大將李敬懋以壯勇兼大將隨駕御營大將李漢豊率訓局軍隨駕磨鍊矣今番則各營大將皆無故至於弘化門外留陣則昨年適値鄕軍之交替以御營軍五哨磨鍊矣今番則依前例以訓局餘軍磨鍊而當以幾哨擧行乎敎以訓將則以舟師大將進去御將率訓局馬步軍隨駕而留陣則訓將率本營餘軍爲之詣江頭時禁將率訓局馬步軍隨駕哨數幷依昨年下敎爲之總戎使則率御營軍三哨弘化門外留陣
정조 21년 · 강
命司僕判官自陵所仍爲隨駕檢飭人馬
정조 21년 · 목
定例堂上李時秀啓言今番幸行時司僕判官以玉轎差備進去事昨年已有稟定矣章陵展謁後玉轎雖不仍詣園所人馬檢飭多有苟簡請判官則使之仍爲隨駕從之
정조 21년 · 강
命監試初試應辦官司僕寺與後當次衙門換定擧行
정조 21년 · 목
司僕寺提調李時秀啓言今年監試初試應辦官司僕爲當次而方當幸行之時擧行甚多勢難幷責與後當次衙門換定擧行事請分付從之
정조 21년 · 강
命幸行時自園所站至始興站司僕芻豆軍馬柴草依給代例從使區劃
정조 21년 · 목
定例堂上李時秀啓言自園所站至始與站各站司僕芻豆軍馬柴草自柴草契擧行而係是科外令廟堂依給代例從便區劃事已有昨年成命矣今番亦當依此擧行故敢達矣從之
정조 21년 · 강
命幸行時各營各司擧行一依昨年磨鍊之意捧甘知委
정조 21년 · 목
定例堂上李時秀啓言今番幸行時各營各司諸般擧行昨年皆已稟定不可不更爲稟旨事外一依昨年磨鍊之意請捧甘知委從之
정조 21년 · 강
命幸行時園所至華城自本府以行炬待令
정조 21년 · 목
壯勇大將鄭民始啓言園所至華城懸燈當爲等待而多有未及修補者今番則請自本府以次炬待令從之
정조 21년 · 강
命出宮時至陽川植炬安山站限十里植炬
정조 21년 · 목
京畿監司李在學啓言令此章陵幸行時自鷺梁以下植矩及沿路經宿邑植炬一節不可不稟定故敢達矣敎以出官時至陽川植炬安山站則限十里植炬
정조 21년 · 강
命沿路橋梁以道內守令定差員檢飭
정조 21년 · 목
京畿監司李在學啓言今番各務差員一幷除之只出都差員事伏承筵敎而沿路橋梁不可無句管之人請依昨年例以道內守令定差員使之檢飭從之
정조 21년 · 강
命監試初試初場退行於今二十一日
정조 21년 · 목
禮曹判書李時秀啓言今番幸行時還宮日子以二十日頒下而十九日式年監試初試勢難設場二十一日旣是終場日子問於日官則亦是吉日云以此日退行而諸道鄕試則不必幷爲退行何以爲之乎敎以依此爲之之意分付
정조 21년 · 강
命幸行時鎭撫使率中軍從事官抄出壯旅義旅各一哨與通津府使前期札駐於金浦宿所待標信解嚴
정조 21년 · 목
兵曹啓言今此幸行時斥候伏兵請出標信兵符徵發之意總戎使京畿監司廣州留守江華留守處請行移知委允之敎以鎭撫使率中軍從事官抄出壯旅義旅軍壯衣備置之類各一哨與通津府使駕臨前一日從便札駐於金浦宿所待標信解嚴鎭撫使以下服色軍服待令標信兵符令政院令日請出下送
정조 21년 · 강
命幸行時禁衛營留營中軍代領御營廳留營前大將申大顯權察
정조 21년 · 목
兵曹啓言今此幸行時御營大將趙心泰隨駕禁衛大將徐有大江頭隨駕兩營留營騎士及餘軍無領率之將領在前如此之時有曾經大將或中軍代領之例矣今番則何以爲之乎敎以禁將則不過暫時往來令中軍代領御營則前大將申大顯權察而敍用付軍職令政院臨時牌招聽傳敎
정조 21년 · 강
拿處行首宣傳官沈鑏禁推承旨金達淳命鑏改差達淳遞差尋命拿處及禁推分揀
정조 21년 · 목
政院啓言今此幸行時擧行諸事幷依昨年下敎爲之事已有成命而宣傳官差備單子不用昨年定例忽以全數書入事極可駭當該行首宣傳官所當重勘何以爲之敎以拿處而捧納承旨亦爲禁推○敎曰拿處宣傳官改差令該曹口傳差代○政院以承旨金達淳禁推捧入遞差傳旨敎以前望單子入之待下批牌招○因鑏拿處傳旨敎以分揀又因達淳禁推傳旨敎以分揀
정조 21년 · 강
召見水原留守徐有隣于便殿
정조 21년 · 강
飭太常造脯毋或違式
정조 21년 · 목
奉常寺以祭享所用秋等中脯今十六日始造啓敎以若有一毫違越卿等難免其責況郞官乎各別察飭
정조 21년 · 강
賜持平閔致載疏批
정조 21년 · 목
先是政載陳疏略曰日昨金履永吳泰曾之擧措未知其十分穩當而顧其義則擧世公共之議也原其心則淸朝激仰之風也固宜扶奬而不可摧折乃及過加威罰嶺海之行色蒼黃芸閣之罰名過重在廷衿紳孰不憂歎而特因嚴敎之荐下論思言議之地率皆噤默彼二人者固不足恤而朝廷之擧措爲如何哉若此不已則言路無可開之日世道無可靖之時寧不大可寒心乎伏願亟收成命以開言路以靖世道至是批以已放爾其勿辭察職
정조 21년 · 강
賜掌令朴道朔疏批
정조 21년 · 목
先是道翔陳疏略曰景慕宮秋享大祭取稟有奉敎恭依之命我聖上霜露羹墻之孝孰不欽仰而伏見近日小報連有淸涼飮子淸肺飮製入之命藥院之批雖伏承差勝之敎而未及復常之前若致勞動將攝失宜則終不無少愈之戒殿下獨不念慈殿慈宮惟憂之至意乎伏乞特寢親享之命至是批以推已後時爾其勿辭察職
정조 21년 · 강
命領敦寧金履素留都
정조 21년 · 강
罷副應敎韓用鐸副校理尹益烈職
정조 21년 · 목
弘文館以用鐸益烈連呈辭單不爲行公啓請牌招敎以擧動當前何可請牌乎副應敎韓用鐸副校理尹益烈幷罷職
정조 21년 · 강
命責陽縣監爲先差代該倅待待命拿囚扶餘縣監韓百源事臺疏不允俾責來效
정조 21년 · 목
忠淸監司韓用和狀啓以爲靑陽縣監黃道源所犯諸修應問各人捉致臣營以公州判官金箕應德山縣監林淳浩差定參覈官臣眼同嚴覈取招多般廉探則耳目奸吏觀於臺疏雖不指名聽於邑論自有歸處稅來之濫前道臣之推治曾已執贓大小民之怨咨明有苗脈蓋該縣監黃道源三載居官一味迃拙才旣不逮政多徒善其所偏信者一則公兄二則公兄所謂韓萬甲方時雨二人者乘時舞弄恣意逞慾出入欺菽多少濁亂官納之加歛取剩稱以謬例而狼藉無忌公穀之換用還作虛張文書而幻弄多端假托戶藉視作年利之竇夤緣結錢全輸濟私之橐以至渠田築堤藉官後民雖曰事在前官而可見自來權力三倅之說喧傳邑底則揭榜之事不足多問前後諸修雖云無一毫利已之心實難責百里分憂之任靑陽縣監黃道源罪狀令攸司稟御處奸吏等自臣營從重科治計料敎曰觀此査啓其所論列之罪狀倍於臺疏至請攸司稟處不待拿問其不堪任可知爲先以有地處蔭官令該曹口傳差代擇擬待下批使之當日辭朝助勢虐民之類卿其各別査出分輕重照法處置以謝一邑之民事回諭府隸下去爲弊該倅待待命拿囚事分付○忠淸監司狀啓以爲扶餘縣監韓百源所犯諸條應問各人捉致臣營以公州判官金箕應德山縣監林淳浩差定參覈官臣眼同嚴覈取招而稅米則戶首捧納本非通行之規而加數例捧已是襲謬斗量過重尤爲濫徵還分則斗給尙患太削石分尤當不完斛內太縮勢所必至至於昨冬舊還朝飭諄複德意洋溢惟恐流亡之混侵至許年條之闊狹則族徵尙不可擅便戶歛尤何敢生意而不察逋吏之從中作俑看作小民之眞心自願計戶分排無難白徵雖云百石之自當奈此衆口之稱冤況士子加刑太涉輕率大抵該縣監韓百源爲治非不勤敏而年少氣銳每多疏忽之失苛酷之政雖無所著妄錯之罪實所難免扶餘縣監韓百源罪狀令攸司稟處首唱戶徵之校吏自臣營分輕重科治計料敎曰旣曰勤敏則設有細失宜有闊狹況査啓中論列別無難貰之罪目臺疏不允俾責來效事回諭
정조 21년 · 강
禁推前承旨金達淳尋命放送
정조 21년 · 목
敎曰臺疏誤以臺啓書下而不卽提稟當該承旨禁推尋因囚單敎以飭已施放送
정조 21년 · 강
以李在翼爲靑陽縣監口傳也
정조 21년 · 강
命金川郡移邑時監董人李景彬朴信會賞加
정조 21년 · 목
黃海監司李義駿狀啓以爲金川郡守洪秉德牒報內本郡移設之役漸次經紀居民二百餘戶已盡奠接公廨三百正間亦得苟完而監官出身李景彬閑良朴信會各掌百有餘間竭誠效勞極爲嘉尙在前移建之時亦有請賞之事擧例狀聞云矣遷邑移衆事巨役大而該郡守洪秉德彈竭心力爲民效勞合有褒賞之擧而今春以其愛民旣請久任不必提論而監官李景彬朴信會等晝夜監役其所營建爲三百餘間之多不可無酬勞之典令該曹稟旨分付敎以何必回啓乎兩人等特爲賞加今日安寶與有旨下送
정조 21년 · 강
召見大臣俑堂及藥院提調沈煥之副提調金履翼靑陽縣監李在翼于熙政堂
정조 21년 · 목
行次對藥院請診在翼辭陛也○政院啓言俑邊司郞廳來言今日實廳日次而翌日問安相値不得來會云矣敎以仍爲來會○右議政李秉模曰陵幸已定臣固仰聖慕之彌隆近日玉候大和動駕時日氣新時瞻望羽旄孰不爲之欣幸乎予曰先朝展謁於此陵時予亦陪往而昨年已爲告由今秋必欲展誠且園所一年再謁庶幾益伸情禮但所經十邑皆是殘局不無民弊之可言者是可慮也又敎曰左相不必隨駕先詣華城府祗迎而亞獻官左相爲之終獻官光恩副尉爲之事上注書出往傳諭于左相予曰卽見䫈伯雨澤狀啓已判穴農云念及嶺民實爲矜悶湖南十邑亦已判歉且湖南則以賦役之偏重民不聊生此不可不自廟堂大加變通釐草者也古則使民以時不過三日且身布稅納而已唐之兩稅法是也我國則雖以還上言之名曰停退而及其年豐後當捧時無數加捧然則停退之意果安在哉文純公所云停退不如一竝蕩減者試格言矣秉模曰近古則金錫曺曾爲此言矣予曰紙弊中以望筒紙言之先朝則望筒紙至薄乙亥以前不過壯紙而今則紙品漸厚殆同正草紙此莫非南民切悶之弊也此等之弊廟堂各別着念言于完伯許誠心蘇捄俾有實效於民可也予曰平山太白山城有鐵像自前稱高麗三太師鐵像云故昨年賜額致祭而申大顯爲申太師後裔故使之進去矣今聞有鐵像四軀而裵太師則不入於致祭中且昨年以後裵太師之子孫亦不得私祭厥像云此豈成說乎以申大顯之伊時不卽提稟罷職矣卿果聞之耶秉模曰不出朝紙故未得見之矣予曰近來政院事每如此朝報之應出者不爲頒示事甚駭然
정조 21년 · 강
申禁幸行時各司盤果等事
정조 21년 · 목
右議政李秉模啓言今番幸行請各司盤果等事朝飭連嚴孰敢生意而自鷗浦以後當用園幸定例則徒隸交替之際易致濫雜當自備局另加糾察而其在先甲之道莫如使各其司預爲操束請出擧條嚴飭從之
정조 21년 · 강
特放濟州前牧使李喆運李禹鉉
정조 21년 · 목
右議政李秉模啓言臣於濟州前牧使李喆運李禹鉉事適有所聞者李喆運則治績賑政至今爲島民追思而當初所坐旣出於土人梁之蘊之逞憾構誣繡啓論列亦無眞賦前後三邑守令之遞來者莫不稱冤雖以島民言之甚至於痛嫉梁哥不與之言者比比有之云橫被誣詆久罹罪籍適中奸民怨憾之計則其爲後弊不可勝言李禹鉉則一心誠謹殫力賑濟畢竟捐瘠之數多非無罪焉而實績則尙有島中之稱道云功罪庶可以相準矣敎以李喆運事伊時按査之繡啓亦不能到底未色屈初見聞於後倅之說亦可見大同之民情李禹鉉事故相之請罪出於重民命之意竝放送
정조 21년 · 강
罷前承旨朴載淳職
정조 21년 · 목
右議政李秉模啓言日前平出太師祠致祭承旨及地方官處分傳敎不爲頒布於朝紙請當該坐直承旨罷職從之
정조 21년 · 강
命藥院所用人蔘前期封進
정조 21년 · 목
藥房提調沈煥之啓言本院進用人蔘無論羅蔘江蔘見今之儲難待十月念後捧納之限在前如此則以當月初旬內封進之意先期分付於各該道俾爲及時供用之地矣請今亦依此爲之從之
정조 21년 · 강
召見來待諸臣于便殿水原留守徐有隣慗理堂上徐龍輔原任直閣金祖淳
정조 21년 · 강
命秋等試射瑞蔥臺及秋到記專經文臣殿講專經武臣講代試射文臣製述抄啓文臣親試明日爲之
정조 21년 · 목
敎曰秋到記明日爲之處所則明日秋等試射及瑞蔥臺試射處所兼行到記則釋菜時生進擧案觀旂橋駐輦時生進擧案入應試右承旨馳詣太學今日朝食堂到記中不入於兩日擧案生進抄出書啓使之應試釋菜擧案中幼學再明日會于泮中待題下應製事分付○敎以專經文臣七月朔殿講專經武臣七月朔講代試射及文臣製述明日爲之試官則以儒生殿講試官文臣殿講兼爲文臣製述試官亦以儒生製述試官兼爲之○政院以抄啓文臣親試處所取稟敎以明日壯營及禁旅秋等試射同爲設行
정조 21년 · 강
大司成趙鎭寬陳疏辭職賜例批
정조 21년 · 강
命濟州牧都習馬高昌盛賞加習馬三名未木施賞
정조 21년 · 목
司僕寺啓言依下敎問于濟州前牧使柳師模則以爲群頭雖是牧子頭目而初不關涉於馬政若其抄擇體品看養調習則都習馬及習馬名色專掌主菅而今此封進馬抄擇看養之節都習馬高昌盛及習馬三名次知擧行云矣濟州馬之直爲御乘右聞八駿馬之一而近所未有之事其在激勸之政不可無褒賞之道都習馬高昌盛施以賞加之典習馬三名令該牧米木從厚題給後後錄狀聞今下傳敎及草記批答卽爲揭板常目興勸之意請分付時牧使允之
정조 21년 · 강
遞承旨李海愚以李益運代之前望也
정조 21년 · 강
命行首宣傳官李格改差前宣傳官沈鑏分揀
정조 21년 · 강
命試射及製述殿講待下敎待令瑞蔥臺及儒試陵幸後退行
정조 21년 · 목
敎曰今日有兩意試射及製述殿講退行待下敎待令○敎曰瑞蔥臺試射陵幸還宮後當爲之分付應試營門俾勿等待儒試旣以幷設下敎欲依別試才對擧例亦當同爲退行於陵幸後畿邑生進使之知此從便往來事令泮長知悉
정조 21년 · 목
寧陵補土畢役後持別單來待也○予曰寧陵役事之速完誠可辛矣在學曰積年未就之役今已告完誠爲萬幸矣在學曰陽川間浦橋昨年以舟橋造成及至冬節撒去改以木橋矣此是潮汐水出入處故木橋不如舟橋之完固依昨年例更以舟橋造成爲好始興以下南路橋梁今春園幸後有勿撒之下敎故仍置經夏矣昨自臣營摘奸則諸處橋梁皆有罅隙不可仍置方使改築故仰達矣予曰從便爲之
정조 21년 · 강
寧陵補土時監董陵官地方官及陵屬以下施賞有差